РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број 02-4324/14

26. јануар 2015. године

Б е о г р а д

ПРЕДСЕДНИКУ

НАРОДНЕ СКУПШТИНЕ РЕПУБЛИКЕ СРБИЈЕ

 Одбор за образовање, науку, технолошки развој и информатичко друштво Народне скупштине Републике Србије, на седници одржаној 26. јануара 2015. године, **разматрао је предлог за измену утврђене листе кандидата за чланове Националног савета за високо образовање, коју је Одбор доставио Народној скупштини на усвајање као Збирну листу кандидата уз извештај од 15. јануара 2015. године, број 02-62/15**  и у складу са чланом 156. Пословника Народне скупштине о томе подноси

И З В Е Ш Т А Ј

 **1.** Одбор за образовање, науку, технолошки развој и информатичко друштво, на седници одржаној одржаној 26. јануара 2015. године обавештен је да је Закључком Владе од 23. јануара, повучен предлог да се за члана Националног савета за високо образовање (у даљем тексту: Савет), са листе коју подноси Влада Републике Србије, изабере др Бранислава Белић, ванредни професор Пољопривредног факултета Универзитета у Новом саду.

 **Влада предлаже да се за члана Савета избере др Милан Јовановић, редовни професор Факултета политичких наука у Београду,** уместо Браниславе Белић

 У образложењу закључка се наводи да је др Бранислава Белић, као кандидат за члана Савета, истовремено и потпредседник Скупштине АП Војводине, а како је одредбом члана 10. став 10. Закона о високом образовању прописано да члан овог савета не може бити лице изабрано, постављено или именовано на функцију у државном органу, органу територијалне аутономије...то је донет закључак о повлачењу њене кандидатуре.

 **2**. Одбор је размотрио предлог Владе да се за члана Савета избере др Милан Јовановић, редовни професор Факултета политичких наука у Београду и констатовао да је поднет у складу са одредбама члана 10. Закона о високом образовању.

 **Одбор је након гласања закључио:**

**- да се предложи измена утврђене Збирне листе кандидата и то тако, што ће се у делу листе коју је предложила Влада, под редним бројем 18, уместо проф. др Браниславе Белић, налазити проф. др Милан Јовановић;**

 **- да се у претходном извештају, на страни 23, брише биографија проф. др Браниславе Белић;**

 **- да се измењена Збирна листа кандидата достави Народној скупштини на даљи поступак, заједно са биографијом проф. др Милана Јовановића.**

 **Одбор предлаже да се измењена Збирна листа кандидата размoтри ПО ХИТНОМ ПОСТУПКУ у складу са чланом 167. Пословника, јер су се стекли услови за спровођење поступка за избор 21 члана Националног савета за високо образовање на период од четири године.**

 **Хитан поступак се предлаже, с обзиром на то да је мандат члановима Савета истекао 29. децембра 2014. године.**

 Оригинална документација предложених кандидата, као и биографије кандидата Конференције универзитета које су састављане на прописаном обрасцу, налази се у служби Одбора и доступна је на увид свим народним посланицима.

 За известиоца Одбора на седници Народне скупштине одређен је мр Александра Јерков, председница Одбора.

 ПРЕДСЕДНИЦА

 мр Александра Јерков

**ИЗМЕЊЕНА ЗБИРНА ЛИСТА**

**КАНДИДАТА ЗА ЧЛАНОВЕ**

**НАЦИОНАЛНОГ САВЕТА ЗА ВИСОКО ОБРАЗОВАЊЕ**

**I**

**Са листе Конференције универзитета Србије бира се дванаест чланова**:

1. **др Јован Степановић**, редовни професорТехнолошког факултета Универзитета у Нишу,
2. **др Владица Цветковић**, редовни професор Рударско-геолошког факултета Универзитета у Београду,
3. **др Драган Ђорђевић,** редовни професор Природно-математичког факултета Универзитета у Нишу,
4. **проф. др Илија Ковачевић**, Факултет техничких наука Универзитета у Новом Саду,
5. **др Ендре Пап**, редовни професор Универзитета Сингидунум,
6. **академик Ђорђе Шијачки**, Институт за физику Универзитета у Београду,
7. **академик Слободан Грубачић**, професор емеритус Универзитета у Београду,
8. **др Душан Николић**, редовни професор Правног факултета Универзитета у Новом Саду,
9. **др Дејан Поповић**, редовни професор Правног факултета Универзитета у Београду,
10. **академик Владимир Костић**, редовни професор Медицинског факултета Универзитета у Београду,
11. **мр Милан Алексић**, професор Филолошко-уметничког факултета у Крагујевцу**,**
12. **др Јелица Ђокић**, редовни професор Факултета драмских уметности Универзитета уметности у Београду.

**II**

 **Са листе Конференције академија струковних студија бирају се два члана:**

13**. др Дамњан Радосављевић**, професор Високе пословно-техничке школе струковних студија у Ужицу,

14. **др Иван Булатовић,** професор Београдске пословне школе-Висока школа

 струковних студија у Београду

**III**

**Са листе ВладеРепублике Србије бира се шест чланова**:

15. **др Бранко Урошевић**, редовни професор Економског факултета Универзитета у Београду

16. **др Миодраг Поповић**, редовни професор Електротехничког факултета

 Универзитета у Београду

17. **др Дарко Плећаш**, редовни професор Медицинског факултета Универзитета

 у Београду

18. **др МИЛАН ЈОВАНОВИЋ**, редовни професор Факултета политичких наука Универзитета у Београду

 19. **др Бранислав Јеремић**, редовни професор Машинског факултета

 Универзитета у Крагујевцу

 20. **др Славиша Трајковић**, редовни професор Економског факултета Универзитета у Приштини са седиштем у Косовској Митровици

**IV**

 **Са листе надлежног органа Аутономне покрајине Војводине бира се један члан**:

21**. др Ратко Николић,** редовни професор у пензији-Пољопривредни факултет Универзитета у Новом Саду.

**др МИЛАН ЈОВАНОВИЋ**

**редовни професор Факултета политичких наука**

*Рођен је 1958. године у Тузли.* Основне студије је као редовни студент уписао на Друштвено-политичком смеру Факултета политичких наука у академској 1977/78. години. Дипломирао је 1981. године.

*Магистарске студије* - Последипломске студије на Факултету политичких наука у Београду кандидат је уписао академске 1981/82. године. Током магистарских студија радио је као сарадник и секретар на низу пројеката у Институту за политичке студије и у оквиру тога објавио своје прве радове. Испитне обавезе, закључно са усменим магистарским испитом, кандидат је испунио 1984. године, а 5. јуна 1989. године стекао је академски назив магистра политичких наука, одбранивши магистарску тезу под насловом „Карактер мандата у делегатском изборном систему“.

*Докторске студије* - Научни степен доктора политичких наука кандидат је стекао 28. октобра 1996. године, одбранивши докторску дисертацију на Факултету политичких наука под називом „Већински и пропорционални изборни системи у Србији 1990-1993.“

*Избори у наставна и научна звања**-* Радни однос као истраживач-приправник засновао је у Институту за политичке студије 1. децембра 1981. године. Истраживач-сарадник, прво је звање у које је кандидат изабран на Факултету политичких наука у Београду, 1984. године.

У наставно звање доцента изабран је на Факултету политичких наука у Београду, 1998. године, на предмету Политички систем СР Југославије, при Катедри за политички систем. Све обавезе у настави преузео је почетком академске 1998/99. године, са половином радног односа, изводећи вежбе и предавања на свим смеровима. Истовремено, ангажован је на Институту за политичке студије, са половином радног времена, у оквиру научноистраживачких пројеката Министарства науке Републике Србије у звању научног сарадника.

У звање ванредног професора Факултета политичких наука изабран јуна 2004. године, на предмету Политички систем Србије и Црне Горе са пуним радним временом. На том предмету изводи наставу и вежбе и истовремено предаје на докторским студијама тематику везану за национални политички систем. После избора у звање ванредног професора, покренуо је предмет Избори и изборни системи у оквиру мастер и струковних специјалистичких студија на Факултету политичких наука.

*Научноистраживачки рад* - У каријери прешао је све степенице у истраживачком раду, од приправника, преко асистента, секретара пројекта, преко методолога, аутора до руководиоца потпројеката и пројеката.

Пројекти у чијој је реализацији учествовао истраживали су различите сегменте политичког систем који се могу груписати у неколико истраживачких поља. Прво поље чини изборни систем и процес. Друго поље чине истраживачки радови у домену организације власти у националном политичком систему и компаративно. Треће поље обухвата политичке процесе на редистрибуцији политичке моћи у оквиру политичких институција: Политички живот и политичке институције у Србији на прелазу из XX у XXI век (1995-2000); Модернизација и модели демократског развоја политичких институција у Србији (2000-2004); EPIC Project – Election Process Information Colection, International Institute for Democraty and Electoral Assistance, Stocholm (2003-2004), European Studies, у оквиру ТЕМПУС пројекта, Правни факултет, Ниш и Правни факултет, Нови Сад (2003-2007) - неки су од пројеката који су финансирани од стране Министарства за науку и реализовани на Институту за политичке студије и Факултету политичких наука и научних институција у иностранству; Друштвене и политичке претпоставке изградње демократских институција у Србији - Институт за политичке студије и Факултет политичких наука (2005-2010); Институционалне и нормативне претпоставке за побољшање статуса држављана Србије и Срба који живе у иностранству - Институт за упоредно право и Министраство за дијаспору (2005-2006);Симулација седнице Народне скупштине Републике Србије - Ludwig-Maximillians University of Munich, Center for Aplied Policy Research, Мисија ОЕБС-а у Србији, Народна скупштина Републике Србије и Министарство просвете (2007-2008)Реформе изборног права - Мисија ОЕБС-а у Србији, Центар за демократске изборе, Савет Европе, Министарство за државну упараву и локалну самоуправу (2007-2009); Подизање демократских капацитета локалне самоуправе у Београду - Центар за демократију ФПН и Скупштина града Београда (2009).

*Научни скупови -* Учествовао је на преко 50 научних скупова, конференција, саветовања и округлих столова. По својој тематици оне су углавном били посвећене основном истраживачком пољу кандидата – политичким институцијама, политичком систему, организацији власти и сл. На научним скуповима, кандидат је подносио и уводна излагања и радове публиковане у целини.

*Предавачке и друге стручне активности-* Поред научних скупова учествовао је у низу саветовања, трибина и едукативних семинара, који су се бавили различитим аспектима политичког система. Под његовим менторством урађене су две докторске дисертације, а три су фази израде. Био је ментор у изради четири магистарска рада. Као члан комисије за оцену и одбарну учествовао је у седам докторских дисертација, и десет магистарских радова.

Активно је учествовао у разноврсним програмима домаћих невладиних организација, међународних и научних организација, а у склопу подизања демократских капацитета политичких институција, изради предлога закона, исл. сарадјујући са Центром за слободне изборе и демократију, Новинарском школом, Центром за примењену политику Универзитета у Минхену и Института за демократску асистенцију у изборима у Штокхолму.

Дугогодишњи је члан редакције часописа Српска полититичка мисао и Политичка ревија. Члан је редакције Годишњака ФПН. Учествовао је у оснивању часописа Национални интерес. Као уредник и приређивач потписао је неколико десетина зборника, књига, монографија у издању ЈП Службени лист СРЈ и Института за политичке студије. Рецензент је великог броја научних чланака, монографија и уџеника из области политичког система.